蜀王入大慈寺聽講
作者：貫休
朝代：唐

paragraphs: 玉節金珂響似雷，水晶宮殿步裴回。
祗緣支遁談經妙，所以許詢都講來。
帝釋鏡中遙仰止，魔軍殿上動崔巍。
千重香擁龍鱗立，五種風生錦繡開。
寬似大溟生日月，秀如四岳出塵埃。
一條紫氣隨高步，九色仙花落古臺。
謝太傅須同八凱，姚梁公可並三台。
登樓喜色禾將熟，望國誠明首不迴。
駕馭英雄如赤子，雌黃賢哲貢瓊瑰。
六條消息心常苦，一劒晶熒敵盡摧。
木鐸聲中天降福，景星光裏地無災。
百千民擁聽經座，始見重天社稷才。